Informatīvais ziņojums par "Par Viedās specializācijas stratēģijas izstrādi"

Informatīvā ziņojuma mērķis ir informēt Ministru kabinetu par Viedās specializācijas stratēģijas (VSS) saturu un sasaisti ar tautsaimniecības izaugsmi, tās izstrādes gaitu, skaidrot tās sasaisti ar citiem politikas plānošanas dokumentiem, kā arī informēt valdību par turpmāk veicamajām darbībām stratēģijas izstrādei atbilstoši Eiropas Komisijas vadlīnijām viedās specializācijas stratēģijas[[1]](#footnote-1) izstrādei un ex-ante izvērtēšanai, kā arī Eiropas Komisijas 2013.gada 16.oktobra komentāriem par Latvijas darbības programmas “Izaugsme un nodarbinātība” priekšlikumu Eiropas Savienības struktūrfondu plānošanas periodam 2014.-2020.gadam.

VSS ietvaros tiek noteikti šādi tautsaimniecības transformācijas virzieni, prioritātes un specializācijas jomas, kas pamatotas un aprakstītas informatīvā ziņojuma 2.sadaļā:

|  |  |  |
| --- | --- | --- |
| **Tautsaimniecības transformācijas virzieni** | **Izaugsmes prioritātes** | **Viedās specializācijas jomas** |
| 1. Ražošanas un eksporta struktūras maiņa tradicionālajās tautsaimniecības nozarēs | ***1.prioritāte:***  Efektīvāka pirmapstrādes produktu izmantošana augstākas pievienotās vērtības produktu ražošanai, jaunu materiālu un tehnoloģiju radīšana un pielietošanas dažādošana. Netehnoloģisko inovāciju un Latvijas radošās industrijas potenciāla plašāka izmantošana tautsaimniecības nozaru augstākas pievienotās vērtības produktu un pakalpojumu ražošanai. | **1. Zināšanu-ietilpīga bio-ekonomika**  **2. Biomedicīna, medicīnas tehnoloģijas, biofarmācija un biotehnoloģijas**  **3. Viedie materiāli, tehnoloģijas, un inženiersistēmas**  **4.Viedā enerģētika**  **5.Informācijas un komunikāciju tehnoloģijas** |
| 1. Nākotnes izaugsmes nozares, kurās eksistē vai var rasties produkti un pakalpojumi ar augstu pievienoto vērtību | ***2.prioritāte:***  Tādas inovācijas sistēmas izveide, kas nodrošina atbalstu jaunu produktu un tehnoloģiju radīšanai esošo nozaru un starpnozaru ietvaros, kā arī jaunām nozarēm ar augstu izaugsmes potenciālu, kas balstītas uz izaugsmi noteicošajām atslēgtehnoloģijām un, kas nodrošina efektīvu jaunu produktu/ pakalpojumu identifikāciju sistēmu, un kas spēj atrast un sniegt atbalstu jaunu produktu radīšanai gan esošo nozaru un starpnozaru ietvaros, gan arī veidot jaunas nozares ar augstu izaugsmes potenciālu. |
| 1. Nozares ar nozīmīgu horizontālo ietekmi un ieguldījumu tautsaimniecības transformācijā. | ***3.prioritāte:***  Energoefektivitātes paaugstināšana, kas ietver jaunu materiālu radīšanu, ražošanas procesu optimizāciju, tehnoloģisko jauninājumu ieviešanu, alternatīvo energoresursu izmantošanu u.c. risinājumus. |
| ***4.prioritāte:***  Modernas un mūsdienu prasībām atbilstošas IKT sistēmas attīstība privātajā un valsts sektorā. |
| ***5.prioritāte:***  Moderna un nākotnes darba tirgus prasībām atbilstoša izglītības sistēma, kas veicina tautsaimniecības transformāciju un VSS prioritāšu īstenošanai nepieciešamo kompetenču, uzņēmējspējas un radošuma attīstību visos izglītības līmeņos. |
| ***6.prioritāte:***  Attīstīta zināšanu bāze (fundamentālā zinātne un zinātnes infrastruktūra) un cilvēkkapitāls zināšanu jomās, kurās Latvijai ir salīdzinošās priekšrocības un kas ir nozīmīgas tautsaimniecības transformācijas procesā: zināšanu jomās, kas saistītas ar viedās specializācijas jomām (1) zināšanu-ietilpīga bioekonomika, (2) biomedicīna, medicīnas tehnoloģijas, biofarmācija un biotehnoloģijas, (3) viedie materiāli, tehnoloģijas un inženiersistēmas, (4) viedās enerģētikas, un (5) IKT, kā arī EK identificētajās atslēgtehnoloģijās (nanotehnoloģijas, mikro un nano-elektronika, fotonika, advancētie materiāli un ražošanas sistēmas, biotehnoloģijas). |
| ***7.prioritāte:***  Teritoriju esošo resursu apzināšana un specializācija, izvirzot perspektīvās ekonomiskās attīstības iespējas un virzienus, t.sk. vadošos un perspektīvos uzņēmējdarbības virzienus pašvaldības teritorijās. |

# Esošās situācijas apraksts

2011.gada 6.oktobrī Eiropas Komisija publicēja Eiropas Savienības (turpmāk – ES) Kohēzijas politikas Vienotā stratēģiskā ietvara fondu regulu priekšlikumus 2014. – 2020.gada plānošanas periodam, kuros noteikti gan principi ES dalībvalstīm pieejamā finansējuma apjoma noteikšanai un iespējamajām atbalsta jomām, gan arī ES Kohēzijas politikas fondu (turpmāk – ES fondi) vadības un ieviešanas jautājumi 2014.-2020.gadam. Regulas priekšlikums, kas nosaka kopīgos noteikumus Eiropas Reģionālās attīstības fonda, Eiropas Sociālā fonda, Kohēzijas fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda vadības un ieviešanas jautājumos (turpmāk – Vispārējās regulas piedāvājums) paredz, ka ES fondi veicinās ekonomisko, sociālo un teritoriālo kohēziju ES, kā arī atbalstīs darbības, kas nodrošina 2010.gada 17.jūnijā apstiprinātās „Eiropa 2020: stratēģija gudrai, ilgtspējīgai un iekļaujošai izaugsmei” īstenošanu.

Vispārējās regulas piedāvājuma IV pielikumā „*Ex-ante* nosacījumi” katram ES fondu tematiskajam mērķim un ieguldījumu prioritātei ir definēti atbilstošie tematiskie un vispārējie *ex-ante* nosacījumi, kā arī sniegts īss un vispusīgs objektīvu kritēriju kopums to izvērtēšanai. Uz pētniecības un inovāciju jomu attiecināms *ex-ante* nosacījums Nr.1.1 *„ir jābūt Nacionālajai Reformu Programmai atbilstošai Viedās specializācijas stratēģijai, kas veicinātu privātos ieguldījumus pētījumiem un inovācijai, labi funkcionējošas pētniecības un inovācijas sistēmas ietvarā.* (turpmāk – *ex-ante* nosacījums).

Lai nodrošinātu *ex-ante* nosacījumu izpildi, Ministru kabineta 2012.gada 20.novembra sēdē tika pieņemts Finanšu ministrijas izstrādātais informatīvais ziņojums „Par Eiropas Savienības Vienotā stratēģiskā ietvara fondu 2014.–2020.gada plānošanas periodā piemērojamo *ex-ante* nosacījumu izpildes novērtējuma sagatavošanu” (prot.Nr.65, 29.§), kas nosaka par *ex-ante* nosacījumu un kritēriju izpildi atbildīgās un līdzatbildīgās institūcijas, kā arī veicamās darbības nosacījumu izpildei un to īstenošanas termiņus. Minētajā informatīvajā ziņojumā noteikts, ka *ex-ante* nosacījuma izpildei Ekonomikas ministrijai ir jāizstrādā politikas plānošanas dokuments modernas industriālās politikas ieviešanai, Izglītības un zinātnes ministrijai sadarbībā ar Ekonomikas ministriju ir jāizstrādā politikas plānošanas dokuments pētniecības, tehnoloģiju attīstības un inovācijas ieviešanai 2014.–2020.gadam.

*Ex-ante* nosacījuma izpildei Latvija izstrādā Viedās specializācijas stratēģiju, kuras stratēģiskie uzstādījumi izriet no Nacionālā attīstības plāna 2014.-2020.gadam, Latvijas nacionālās reformu programmas „Eiropa 2020” stratēģijas īstenošanai, kā arī veiktajiem pētījumiem un analīzēm nacionālās industriālās politikas un pētniecības, tehnoloģiju attīstības un inovācijas politikas izstrādei. Viedās specializācijas stratēģijas pamatojuma izstrādei Izglītības un zinātnes ministrija ir veikusi arī tautsaimniecības nozaru eksporta potenciāla analīzi un Latvijas zināšanu kapacitātes novērtējumu (sk. informatīvā ziņojuma 2., 3. un 4.pielikumu)[[2]](#footnote-2).

Lai īstenotu šajā informatīvajā ziņojumā izvirzītās Viedās specializācijas stratēģijas prioritātes, tās uzstādījumi tiek iekļauti:

* Nacionālajās industriālās politikas pamatnostādnēs 2014.-2020.gadam;
* Zinātnes, tehnoloģiju attīstības un inovācijas pamatnostādnēs 2014.-2020.gadam;
* Izglītības attīstības pamatnostādnēs 2014.-2020.gadam;
* Informācijas sabiedrības attīstības pamatnostādnēs 2014.-2020.gadam;
* Reģionālās politikas pamatnostādnēs 2013.-2019.gadam;
* Latvijas Tūrisma attīstības pamatnostādnēs 2014.-2020.gadam;
* Kultūrpolitikas pamatnostādnēs 2014.– 2020. gadam „Radošā Latvija”;
* Intelektuālā īpašuma tiesību aizsardzības un nodrošināšanas pamatnostādnēs 2014.–2018.gadam.

# Viedās specializācijas stratēģija (VSS) un tautsaimniecības izaugsme

Viedās specializācijas stratēģija (VSS) paredz vīzijas izstrādi, konkurētspējas priekšrocību atrašanu, stratēģisku prioritāšu izvēli un tādas politikas izvēli, kas maksimāli atraisa reģiona uz zināšanām balstīto attīstības potenciālu, un tādējādi nodrošina tautsaimniecības izaugsmi.

VSS mērķis ir palielināt inovācijas kapacitāti, kā arī veidot inovācijas sistēmu, kas veicina un atbalsta tehnoloģisko progresu tautsaimniecībā.

VSS uzdevums ir nodrošināt attīstības prioritāšu izvirzīšanu un regulāru pārskatīšanu, investīciju mērķtiecīgu fokusēšanu, t.sk. stratēģijas uzstādījumiem atbilstošu rīcībpolitikas instrumentu izvēli un monitoringa sistēmas izveidi, kas vērsti uz Latvijas konkurētspējas stiprināšanu reģionālā, Eiropas un pasaules līmenī.

Balstoties uz OECD[[3]](#footnote-3) ilggadējo pieredzi reģionu inovācijas kapacitātes izvērtēšanā un politikas veidošanā[[4]](#footnote-4) Eiropas Komisija iesaka dalībvalstīm, izstrādājot viedās specializācijas stratēģiju inovācijas sekmēšanai, izvēlēties kādu no zemāk minētajām attīstības stratēģijām:

* izaugsme, balstoties uz esošajām priekšrocībām (zinātnes vai tehnoloģiju virzīta izaugsme);
* atbalsts ekonomikas transformācijai (jaunu izaugsmes jomu identificēšana un attīstīšana);
* panākšana (*Catching up*) jeb virzība uz zināšanām balstītu spēju attīstību.

Latvijas situācijā lielākais uzsvars tiek likts uz atbalstu ekonomikas transformācijai, paredzot zinātnes un tehnoloģiju virzīto izaugsmi un virzību uz zināšanām balstītu spēju attīstību. Tādējādi tiek veidota konceptuāli jauna un kompleksa stratēģija, kas ietver un paredz sabalansētu un papildinošu atbalsta instrumentu kopumu. Vienlaicīgi nepieciešams veicināt ne tikai tehnoloģisko inovāciju, bet arī netehnoloģisko inovāciju attīstību, kā arī uzņēmējspējas un radošuma attīstību visās ekonomikas jomās un sociālajā sfērā.

Šādas stratēģijas izvēle ir saistīta ar identificētajiem strukturālajiem izaicinājumiem Latvijas tautsaimniecības transformācijai un ilgtspējīgai attīstībai.

**Inovācijas sistēmu raksturojošie rādītāji**

◦ Izdevumi pētniecībai un attīstībai (% no IKP) (**EUROSTAT,** 2012.g):

**Latvija 0,7%,** Vācija 2,9%, ES-27 2,1%

◦ Augsto tehnoloģiju īpatsvars eksportā (% no kopējā eksporta) (**EUROSTAT** ,2012.g):

**Latvija 6,3%,** Vācija 13,9%, ES-27 15,6%

◦ Apstrādes rūpniecības īpatsvars tautsaimniecībā (% no IKP) (**EUROSTAT**, 2012.g):

**Latvija 14,5%,** Vācija 22,4%, ES-27 15,2%

◦ Produktivitāte apstrādes rūpniecībā (% no ES-15 līmeņa) (**EUROSTAT,** 2012.g):

**Latvija 36%,** Vācija 110%, ES-27 82%

◦ STEM studiju programmās (ISCED 5-6) studējošo skaits (**EUROSTAT,** 2011.g):

**Latvija 19,9%,** Vācija 32,1%, ES-27 25,6%

◦ STEM studiju programmu (ISCED 5-6) beigušo īpatsvars (**EUROSTAT,** 2011.g):

**Latvija 15,7%,** Vācija 27%, ES-27 22,6%

◦ R&D personāla īpatsvars (% no nodarbinātajiem PLE\* izteiksmē) (**EUROSTAT,** 2011.g)

**Latvija 0,53%,** Vācija 1,36%, ES-27 1,09%

◦ Zinātnieku skaits vecumā no 55-64 gadiem (% no kopējā zinātnieku skaita) (**EUROSTAT,** 2009.g):

**Latvija 33,8%,** Vācija 17,4%, ES-27 – nav datu

◦ Skolēnu (15 g.v.) prasmju OECD starptautiskais novērtējums (PISA, 2012.g):

5.-6.līmenis (augstākie līmeņi) matemātikā (%)

**Latvija 8%** Vācija 17%, OECD valstu vidējais12,6%

5.-6.līmenis (augstākie līmeņi) dabaszinātnēs (%)

**Latvija 4,3%** Vācija 12,2%, OECD valstu vidējais 8,4%

5.-6.līmenis (augstākie līmeņi) lasīšanā (%)

**Latvija 4,2%** Vācija 9%, OECD valstu vidējais 8,4%

\* - Pilna laika ekvivalents

# Izaicinājumi Latvijas tautsaimniecības transformācijai

Latvijas tautsaimniecībā mainās izaugsmes modelis. Krīzes laikā samazinoties lielajām makroekonomiskajām disproporcijām, Latvijas ekonomika ir kļuvusi stabilāka un līdzsvarotāka. Tomēr svarīgi ir nodrošināt, lai arī nākotnē Latvijas ekonomikas izaugsme būtu strauja, sabalansēta un noturīga pret ārējiem šokiem.

Šobrīd Latvijas tautsaimniecības produktivitātes līmenis ir viens no zemākajiem ES, Latvijas ekonomiskās priekšrocības ir zemo ienākumu nozarēs – eksporta struktūrā pārsvarā ir zemo vai vidēji zemo tehnoloģiju nozaru produkcija un eksporta ienesīgums ir zems.

Latvijas tautsaimniecības konkurētspējas priekšrocības pašreiz ir lētais darbaspēks – darbaspēka izmaksas Latvijā ir ievērojami zemākas nekā ES-15 dalībvalstīs. Gan lētais darbaspēks, gan salīdzinoši augstā rentabilitāte nerada stimulus uzņēmējdarbības modeļa maiņai un citu konkurētspējas priekšrocību radīšanai. Brīva darbaspēka kustības apstākļos ilgstoši uzturēt zemas darbaspēka izmaksas nebūs iespējams, līdz ar to jārada stimuli jaunu konkurētspējas priekšrocību iegūšanai.

Latvijas tautsaimniecības ilgtspējīgai attīstībai nepieciešams veicināt ekonomikas strukturālās izmaiņas par labu preču un pakalpojumu ar augstāku pievienoto vērtību ražošanai, t.sk. rūpniecības lomas palielināšanai, rūpniecības un pakalpojumu modernizācijai un eksporta sarežģītības attīstībai. Tas ir būtisks priekšnosacījums Latvijas tautsaimniecības  konverģencei ar attīstītajām ES valstīm un iedzīvotāju labklājības pieaugumam, ko var panākt, palielinot Latvijas ekonomikas konkurētspēju, kas balstīta uz inovāciju.

Būtisks priekšnoteikums pārejai uz inovatīvo ekonomiku ir Latvijas inovācijas sistēmas stiprināšana, novēršot tās nepilnības un veicinot savstarpēju mijiedarbību starp visiem inovācijas sistēmas subjektiem – uzņēmējdarbību, zinātni un izglītību, kā arī finanšu un likumdošanas sistēmām.

Pašreiz zemais Latvijas inovāciju līmenis liecina, ka esošajā inovācijas sistēmā ir būtiskas nepilnības. Identificētās nepilnības ir saistītas gan ar katru inovācijas sistēmas subjektu atsevišķi, gan to savstarpējo mijiedarbību.

Latvijas inovācijas sistēmas problēmas:

1. **Pašreizējais biznesa modelis vāji orientēts uz inovāciju.**

Ekonomiskās konkurētspēja pašreiz balstās uz lēto darbaspēku un dabas resursu izmantošanu, eksporta struktūrā pārsvarā ir zemo vai vidēji zemo tehnoloģiju nozaru produkcija, eksporta ienesīgums ir zems, energointensitāte ir augsta, apstrādes rūpniecības īpatsvars tautsaimniecībā ir mazs, vienlaikus šai nozarei ir būtiska loma inovāciju un tehnoloģiju radīšanā un absorbcijā. Latvijas rūpniecības produktivitātes līmenis būtiski atpaliek no ES vidējā līmeņa. Pašreizējā zemā inovācijas kapacitāte un zināšanu absorbcijas spēja uzņēmējdarbības sektorā mazina iespējas panākt ātru situācijas uzlabošanos.[[5]](#footnote-5)

1. **Vāja sadarbība starp uzņēmējdarbības sektoru un zinātni, kā arī nepietiekoša radošā un intelektuālā kapitāla izmantošana inovāciju radīšanā.** Lai inovāciju sistēma efektīvi darbotos, nepieciešama sadarbība starp visiem tās elementiem. Latvijas gadījumā gan pētniecības institūciju un pētnieku, gan nozaru pārstāvju sadarbība ir vāja, kas būtiski ierobežo jaunu tehnoloģiju un inovatīvu risinājumu pārņemšanu ražošanā. Nepietiekoša radošo industriju potenciāla izmantošana produktu un tehnoloģiju papildus pievienotās vērtības un unikālu nišas produktu radīšanai;
2. **Pašreizējā izglītības sistēma nenodrošina atbilstību starp darbaspēka pieprasījumu un piedāvājumu.**

Nemainoties izglītības sistēmai, šī neatbilstība saglabāsies arī vidējā termiņā. Jomās, kuras ir sevišķi svarīgas Latvijas attīstībai – inženierzinātnēs un dabas zinātnēs, 2011.gadā studēja tikai 21% no kopējā studentu skaita;

1. **Nepietiekama zinātnes un pētniecības kapacitāte, tehnoloģiju attīstības un inovācijas.**

Latvijā ir pārāk mazs zinātnē, pētniecībā, tehnoloģiju attīstībā un inovācijā nodarbināto skaits un nepietiekama šajās jomās iesaistītā personāla atjaunotne. Neskatoties uz doktorantu skaita pieaugumu pēdējos gados, tas nav pietiekams, lai nodrošinātu kvalitatīvu zinātnisko darbinieku atjaunotni un zinātnisko darbinieku skaita pieaugumu. Zināšanu bāze ir fragmentāra un noplicināta, t.sk. pētniecības, tehnoloģiju attīstības un it īpaši inovācijas infrastruktūra ir mazattīstīta. Kā sekas tam ir ārkārtīgi zems *spin of* ķā arī *start up* uzņēmumu skaits, kas balstīts publiskajā pētniecības sektorā radītajās izstrādnēs. Neproporcionāli zems bāzes finansējuma īpatsvars veicina nestratēģisku, „no projekta uz projektu” orientētu pieeju zinātnes attīstībā;

1. **Reģionāli monocentriska attīstība** rada nelabvēlīgu vidi uzņēmējdarbībai reģionos, veicina teritoriju depopulāciju un neefektīvu reģiona resursu izmantošanu. Monocentriskas attīstības turpināšanās samazinās Latvijas konkurētspēju, jo pieaugs darba spēka un infrastruktūras izmaksas monocentrā, bet netiks izmantotas citas izaugsmes iespējas reģionos.

1.attēls

**Inovācijas** sistēmas problēmas

Reģionāli monocentriska attīstība

Lēta darbaspēka un resursu izmantošanas priekšrocības

Zema produktivitāte un vājš inovāciju sniegums

Mazs apstrādes rūpniecības īpatsvars tautsaimniecībā

Darba tirgus pieprasījuma un piedāvājuma neatbilstība

Vāja sadarbība starp uzņēmējdarbību un zinātni

Fragmentēta un noplicināta zināšanu bāze

Mazs zinātnē nodarbināto skaits, nepietiekama atjaunotne

**ZINĀTNE**

**IZGLĪTĪBA**

**UZŅĒMĒJDARBĪBA**

Ņemot vērā inovācijas sistēmas subjektu savstarpējo mijiedarbību, ir vienlīdz svarīgi rast risinājumus katra subjekta attīstībai, kas visi kopā veido Latvijas inovācijas kapacitāti, kas ir dinamiska un attīstās laikā. Galvenais uzdevums ir, fokusējot publiskos un piesaistot privātos resursus, nodrošināt, lai Latvijas tautsaimniecība spētu pārvarēt dažādus tehnoloģiskos, sociālos un demogrāfiskos izaicinājumus.

**ES ir identificējusi sekojošos vājos punktus inovācijas sistēmā Latvijā:**

**Sadarbība starp uzņēmējiem un zinātniekiem paliek joprojām vāja un pētniecības rezultātu komercializācija ir zema.**

**Kompānijas nepietiekoši izmanto universitāšu potenciālu un to piedalīšanās 6 kompetences centros (kuri mēģina savest kopā inovatīvus uzņēmumus un pētniecības institūcijas) ir visai ierobežota.**

**Tehnoloģiju pārneses kontaktpunkti, kas darbojās atsevišķās universitātēs, uzrāda viduvējus rezultātus, daļēji tāpēc, ka intelektuālā īpašuma tiesību likumiskais ietvars ir nepilnīgs, kas nestimulē universitātes patentēt savus izgudrojumus.**

**2011. gadā ir nodibināti atsevišķi klasteri, piemēram, elektronikas kā arī ķīmijas un farmācijas, kosmosa tehnoloģiju un loģistikas nozarēs, tomēr to pievienotās vērtības lielums ir neskaidrs.**

**Latvija ir veikusi pirmos modernizācijas mēģinājumus, nodibinot deviņus Nacionālas nozīmes pētniecības centrus, tomēr šķiet, ka tie neproporcionāli daudz fokusējas uz akadēmisko zinātni (Union Competitiveness Report 2011).**

Jāveicina arī starpnozaru sadarbība nacionālā un starptautiskā līmenī, kas vērsta uz radošuma un jaunradīto zināšanu un tehnoloģiju pārnesi un komercializāciju, attīstot jaunu pakalpojumu un produktu izstrādi un/vai palielinot to vērtību. Veicinot tehnoloģisko un netehnoloģisko, kā arī sociālo un eko inovāciju procesu sasaisti ar uzņēmējdarbību, tiks stiprināta inovāciju kapacitāte, kā arī nodrošināta mērķtiecīgāka jaunu produktu un pakalpojumu izstrāde. Papildus nepieciešams atbalsts tehnoloģiju pārneses pakalpojumiem, tālākizglītībai, izpētei un eksperimentiem.

# Tautsaimniecības transformācijas virzieni, prioritātes un Viedās specializācijas jomas

Tautsaimniecības transformācijas stratēģijas izvēle ir cieši saistīta ar kopējo tautsaimniecības attīstības līmeni un ar konkurētspējas priekšrocībām (esošajām un potenciālajām) gan valsts līmenī, gan reģionālajā griezumā. Līdz ar to Latvijas gadījumā ir nepieciešami šādi tautsaimniecības transformācijas virzieni:

1. Ražošanas un eksporta struktūras maiņa tradicionālajās tautsaimniecības nozarēs;
2. Izaugsme nozarēs, kurās eksistē vai ir iespējams radīt produktus un pakalpojumus ar augstu pievienoto vērtību;
3. Nozares ar nozīmīgu horizontālo ietekmi un ieguldījumu tautsaimniecības transformācijā.

## **Ražošanas un eksporta struktūras maiņa tradicionālajās tautsaimniecības nozarēs**

Pašreizējās Latvijas tautsaimniecības struktūras pamatā ir tradicionālās nozares, kuru konkurētspēja ir balstīta uz lēto darbaspēku un pieejamajiem dabas resursiem. Lai arī vidējā termiņā tradicionālajām tautsaimniecības nozarēm būs liels devums kopējā tautsaimniecības izaugsmē un darba vietu radīšanā, jāņem vērā, ka gan lētais darbaspēks, gan resursu pieejamība nerada stimulus uzņēmējdarbības modeļa maiņai un citu salīdzinošo priekšrocību radīšanai. Līdz ar to, lai sekmētu tautsaimniecības transformāciju, ir nepieciešams veicināt strukturālās izmaiņas par labu preču un pakalpojumu ar augstāku pievienoto vērtību ražošanai. Piemēram, viens no pievienotās vērtības kāpinātājiem ir inovācijas, kuru plašai attīstībai un pielietošanas veicināšanai ir nozīmīga loma. Savukārt, radošo industriju nozare un dizains ir viens no inovācijas veicinošiem instrumentiem tradicionālajās tautsaimniecības nozarēs.

*Piemērs*

**Ekonomikas strukturālās izmaiņas par labu preču un pakalpojumu ar augstāku pievienoto vērtību ražošanai. Kokapstrādes nozare.**

Kokapstrādes nozare ir viena no lielākajām rūpniecības nozarēm, un tai ir nozīmīgs devums kopējā apstrādes rūpniecības izaugsmē. Nozare veido vairāk nekā 20% no kopējās pievienotās vērtības un visām darbavietām apstrādes rūpniecībā. Kokapstrāde ir cieši saistīta ar mežsaimniecības nozari. Nozares kopā veido vairāk nekā 6% no IKP un gandrīz 4% no visām darbavietām.

Kokapstrāde bija viena no pirmajām nozarēm, kurā pēc apjomīgas ražošanas apjomu krituma krīzes laikā atsākās izaugsme. Kokapstrādes nozarē no 2009. līdz 2012.gadam bija vērojama ļoti strauja izaugsme un 2012.gadā nozares apjomi bija par 40% lielāki nekā pirms krīzes. Nozares priekšrocības ir vietējo resursu nodrošinājums un stabils eksporta tirgus. Nozare eksportē gandrīz ¾ no visas saražotās produkcijas, galvenokārt uz ES-15 valstīm.

Vienlaikus lielākā daļa no eksportētās produkcijas pašlaik ir ar salīdzinoši zemāku pievienoto vērtību. Eksporta struktūrā dominē neapstrādāti kokmateriāli, sazāģēti kokmateriāli utml. Salīdzinoši augstākas pievienotās vērtības produkti – saplāksnis, skaidu plāksnes, amatniecības izstrādājumi u.c. veido 34% no kopējā kokmateriālu eksporta. Šo produktu īpatsvars ir par gandrīz par 10 procentpunktiem lielāks nekā 2005.gadā, tomēr būtiski atpaliek no ES-15 valstu eksporta struktūras, kur augstākas pievienotās vērtības produkcija veido vairāk nekā pusi no visa kokapstrādes produkcijas eksporta.

Preču eksporta struktūra pa produktu grupām

Latvija ES-15



Klasterizācija ir viens no instrumentiem resursu konsolidācijai un efektīvākai izmantošanai. Latvijas gadījumā nozīmīgākie nozaru klasteri ir meža un kokapstrādes klasteris, lauksaimniecības un pārtikas klasteris, kā arī metālapstrādes un mašīnbūves klasteris. Šīm nozarēm ir novērojama izteikti cieša produktu saistība, kā arī nozarēs pastāv darbaspēka un zinātnes prasmju un spēju kopums. Pārējo nozaru ražošanas biznesa struktūrās ir vērojama vājāka sadarbība ar citiem iekšzemes uzņēmumiem un nozarēm.

Kā mazai ekonomikai Latvijas sekmīgai attīstībai bija un ir nepieciešams identificēt nozares, kuru attīstība Latvijai būtu vēlama un iespējama un tai mērķtiecīgi pieskaņot speciālistu sagatavošanu, zinātni, tehnoloģiju attīstību un inovāciju un nodrošināt tai finanšu resursu pieejamību. Neskatoties uz zemo kopējo inovācijas kapacitāti, Latvijai ir atzīstami sasniegumi atsevišķās ar rūpniecību saistītās tehnoloģijās: virsmas tehnoloģijas un pārklājumi, materiāli, dzinēji, sūkņi un turbīnas, nanozinātne. Atsevišķas priekšrocības saistās arī ar IT metodēm un vadību, audiovizuālajām tehnoloģijām, veselību, farmāciju, ķīmiju un koksnes ķīmiju. Pētniecībā Latvija līdz šim galvenokārt ir specializējusies tādās jomās kā biotehnoloģija, IKT, enerģija, transporta tehnoloģijas, tomēr materiālzinātne tiek atzīta kā nozīmīgākā zinātniskā specializācija Latvijā. Līdzšinējās specializācijas jomās tautsaimniecībā Latvijā ir bijušas metālapstrāde un mašīnbūve, koksne un koksnes produkti, pārtikas apstrāde. Lai publiskā sektora zinātniskās institūcijas kļūtu par inovāciju dzinējspēku, kas nodrošina inovācijām nepieciešamo infrastruktūru (testēšanas laboratorijas, konstruktoru biroji, eksperimentālās darbnīcas, pilotražotnes u.t.t.), inovācijas infrastruktūra jāveido uz publiskā un privātā sektora saskarvirsmas, piemēram kā publiskā sektora atvērtas pieejas (arī komersantiem pieejamas) laboratorijas un eksperimentālās darbnīcas un pilotražotnes.

***1.prioritāte:***

Efektīvāka pirmapstrādes produktu izmantošana augstākas pievienotās vērtības produktu ražošanai, jaunu materiālu radīšana un pielietošanas dažādošana. Netehnoloģisko inovāciju, Latvijas radošās industrijas potenciāla plašāka izmantošana tautsaimniecības nozaru augstākas pievienotās vērtības produktu un pakalpojumu ražošanai.

Šai prioritātei atbilst specializācijas jomas „Zināšanu-ietilpīga bioekonomika”, „Biomedicīna, medicīnas tehnoloģijas, biofarmācija un biotehnoloģijas” un „Viedie materiāli, tehnoloģijas un inženiersistēmas”.

## **Nākotnes izaugsmes nozares, kurās eksistē vai var rasties produkti un pakalpojumi ar augstu pievienoto vērtību**

Latvijas tautsaimniecības ilgtspējīgai attīstībai ir nepieciešams diversificēt apstrādes rūpniecību un eksportspējīgās pakalpojumu nozares, panākot straujāku vidēji augsto un augsto tehnoloģiju nozaru, kā arī uz zināšanām balstīto nozaru attīstību, un starpnozaru sadarbību, kas vērsta uz radošuma un tehnoloģisko un netehnoloģisko inovāciju komercializāciju. Šajā virzienā ietilpst, piemēram, tādas strauji augošas *(emerging)* nozares kā farmācija, biotehnoloģijas, elektronika un aparātbūve.

***2.prioritāte:***

Tādas inovācijas sistēmas izveide, kas nodrošina atbalstu jaunu produktu un tehnoloģiju radīšanai esošo nozaru un starpnozaru ietvaros, kā arī jaunām nozarēm ar augstu izaugsmes potenciālu, kas balstītas uz izaugsmi noteicošajām atslēgtehnoloģijām un, kas nodrošina efektīvu jaunu produktu/ pakalpojumu identifikāciju sistēmu, un kas spēj atrast un sniegt atbalstu jaunu produktu radīšanai gan esošo nozaru un starpnozaru ietvaros, gan arī veidot jaunas nozares ar augstu izaugsmes potenciālu.

Šai prioritātei atbilst specializācijas joma „Viedie materiāli, tehnoloģijas, un inženiersistēmas” un „Biomedicīna, medicīnas tehnoloģijas, biofarmācija un biotehnoloģijas”.

## **Nozares ar nozīmīgu horizontālo ietekmi un ieguldījumu tautsaimniecības transformācijā**

Šajā grupā ietilpst jomas, kas veido pamatu jauno – uz inovācijām balstīto – salīdzinošo priekšrocību attīstīšanai.

### **Inovatīvi energoefektivitātes risinājumi un tehnoloģijas**

Zems energoefektivitātes līmenis rada gan enerģētiskās drošības, gan resursu ilgtspējas, gan konkurētspējas riskus. Energoefektivitātes līmeņa paaugstināšana tautsaimniecībā kopumā ar inovatīvu risinājumu palīdzību ir ilgtspējīgs un izmaksu ziņā efektīvākais risku samazināšanas veids, vienlaikus radot papildu darbavietas un veicinot ekonomikas izaugsmi.

**Energointensitātes raksturojums**

Latvijā ir augsts tautsaimniecības energointensitātes (energo intensity) līmenis (enerģijas patēriņš pret IKP, izteikts kilogramos naftas ekvivalentā uz tūkst. eiro). 2011.gadā energointensitātes līmenis bija 323,3 kg. naftas ekvivalenta uz tūkst. eiro, jeb 2,2 reizes augtāks nekā vidēji ES. Laika periodā no 2004. līdz 2011.gadam enerģijas patēriņš uz saražotas produkcijas vienību samazinājās par 13,7% (ES vidēji – par 14%). Tomēr jāatzīmē, ka, piemēram, Lietuvā energointensitātes samazināšanās bija daudz straujāka – par **37** %.

Latvijas nacionālajā reformu programmā „ES2020” stratēģijas īstenošanai noteikts nacionālais mērķis sasniegt primārās enerģijas ietaupījumus 0,670 Mtoe 2020.gadā, savukārt Direktīvā 2012/27/ES par energoefektivitāti noteiktās obligātās saistības ikgadējas 1,5% gala enerģijas ietaupījumam atbilst 0,213 Mtoe 2020.gadā. Šo mērķu sasniegšanai nepieciešams maksimāli apgūt esošo energoefektivitātes potenciālu. Izpēte rāda, ka potenciāli lielāko enerģijas ietaupījumu ar valsts atbalsta instrumentu palīdzību varētu sasniegt ēku siltumapgādes[[6]](#footnote-6), transporta un rūpniecības sektorā[[7]](#footnote-7). Tādu inovatīvu energoefektivitātes risinājumu un tehnoloģiju izstrāde, kuri dod īpaši lielu enerģijas ietaupījumu, ir nepieciešama šī potenciāla veiksmīgai apgūšanai.

***3.prioritāte:***

Energoefektivitātes paaugstināšana, kas ietver jaunu materiālu radīšanu, ražošanas procesu optimizāciju, tehnoloģisko jauninājumu ieviešanu, alternatīvo energoresursu izmantošanu u.c. risinājumus.

Šai prioritātei atbilst specializācijas joma „Viedā enerģētika”.

### **Informācijas un komunikācijas tehnoloģiju attīstība**

IKT nozares jaunajām iespējām un risinājumiem jāsniedz lielāks ieguldījums citu nozaru attīstībā, būtiski paaugstinot to darba efektivitāti. Latvijas nacionālajā reformu programmā „ES2020” stratēģijas īstenošanai kā viens no reformu virzienu apakšpasākumiem ir minēta nepieciešamība paaugstināt informācijas un komunikāciju risinājumu (IKT) attīstību un digitālā vienotā tirgus ieviešanu, tādējādi sekmējot tautsaimniecības izaugsmi, kas saistīta ar nepieciešamību nodrošināt pieaugošo pieprasījumu pēc efektīvākiem biznesa procesu pārvaldības un analīzes risinājumiem. Publiskie dati un informācija ir resurss, kurš ietver nerealizētu ekonomisku un sociālu potenciālu. Datu vērtība pieaug, tos nododot atklātībā, kur tie var tikt izmantoti jaunu produktu un pakalpojumu, kā arī inovāciju radīšanā, zinātniskajā un pētnieciskajā darbā. Atvērta, droša un sadarbspējīga publisko datu infrastruktūra ir viens no galvenajiem risinājumiem, lai palielinātu valsts ekonomisko izaugsmi.

Turklāt elektronisko sakaru vienlīdzīga pieejamība visā Latvijas teritorijā paaugstinās IKT ieguldījumu visu tautsaimniecības nozaru izaugsmē un inovācijā.

Publiskās pārvaldes rīcībā esošo datu atvēršana ietver nerealizētu ekonomisku un sociālu potenciālu. Datus nododot atklātībā, tie var tikt izmantoti jaunu produktu un pakalpojumu, kā arī inovāciju radīšanā, zinātniskajā un pētnieciskajā darbā. Atvērta, droša un sadarbspējīga publisko datu infrastruktūra ir viens no galvenajiem risinājumiem, lai palielinātu valsts ekonomisko izaugsmi.

Informācijas sabiedrības attīstības pamatnostādnēs 2014.-2020.gadam ir noteiktas IKT jomas prioritātes Latvijā, kas ir izstrādātas, ņemot vērā Digitālās programmas Eiropai noteiktās prioritātes un Eiropas Komisijas izvirzītos mērķus Digitālā vienotā tirgus attīstībai: IKT izglītības un e-prasmju attīstība, plaši pieejama piekļuve internetam, moderna un efektīva publiskā pārvalde, e-pakalpojumu un digitālā satura attīstība, pārrobežu sadarbība digitālā vienotā tirgus attīstībai, kā arī IKT pētniecības un inovācijas, uzticēšanās un drošības veicināšana.

IKT jomas investīciju sasaiste ar VIS noteiktajiem rīcības virzieniem skatāma ne tikai caur atvērto datu principu, bet arī veicinot prasmes izmantot IKT. IKT nozaru ieguldījums jāveicina, veidojot arī digitālā satura resursus un nodrošinot to pieejamību jaunu produktu un pakalpojumu veidošanai, attiecīgi jāattīsta digitālā satura bāze un jāveicina IKT un citu nozaru kopdarbība (valodu tehnoloģiju attīstīšana, kultūras un izglītības satura digitalizācija utt.).

***4.prioritāte:***

Modernas un mūsdienu prasībām atbilstošas IKT sistēmas attīstība privātajā un valsts sektorā.

Šai prioritātei atbilst specializācijas joma „Informācijas un komunikāciju tehnoloģijas”.

### **Izglītības sistēmas pilnveidošana**

Izglītība ir viens no valsts konkurētspējas pamatiem. Vidējā termiņā un ilgtermiņā attīstīto valstu ekonomikas saskarsies ar profesionāla un augsti kvalificēta (galvenokārt ar koledžas vai augstāku izglītības līmeni) darbaspēka trūkumu. Atbilstoši Latvijas vidēja un ilgtermiņa darba tirgus prognozēm[[8]](#footnote-8) tautsaimniecības pārstrukturizāciju kavē atbilstoši sagatavotu speciālistu trūkums. Galvenās problēmas, ar kurām saskarsimies nākotnē, ir nepietiekams kvalificētu speciālistu skaits, galvenokārt dabas un inženierzinātņu jomās (gan vidējās, gan augstākās izglītības līmenī), un augsti kvalificētu speciālistu trūkums ar nākotnei nepieciešamajām prasmēm – tehniskā specializācija, kas apvienota ar uzņēmējdarbības un problēmrisināšanas prasmēm.

**Galvenās darba tirgus disproporcijas**

**Atbilstoši darba tirgus vidēja un ilgtermiņa darba tirgus prognozēm, saglabājoties pašreizējai darbaspēka sagatavošanas struktūrai, ir identificētas četras galvenās darba tirgus disproporcijas:**

**-  Augstākajā izglītībā aptuveni 52% no kopējā uzņemto studentu skaita tika uzņemti humanitāro un sociālo zinātņu jomās. Vidējā termiņā pieprasījums pēc šiem speciālistiem būs par 10% jeb 19 tūkst. mazāks nekā piedāvājums.**

**-  Dabaszinātņu un inženierzinātņu programmās tika uzņemti vien 25% no kopējā imatrikulēto studentu skaita. Ņemot vērā arī vecumstruktūru, vidējā termiņā pieprasījums pārsniegs piedāvājumu par 27% jeb 22 tūkst.**

**-  Aptuveni 5% jauniešu ik gadu pēc pamatskolas nonāk darba tirgū bez konkrētas specialitātes un prasmēm, savukārt pieprasījums pēc šāda darbaspēka samazināsies.**

**-  Darba tirgū ir liela mazkvalificēto īpatsvars – līdz 2020.gadam pārkvalifikācija būs nepieciešama vairāk nekā 30 tūkst. ekonomiski aktīvo iedzīvotāju ar pamatizglītību vai pat zemāku izglītības līmeni.**

Šo izaicinājumu risināšanai nepietiek tikai ar budžeta vietu skaita palielināšanu, ir nepieciešami uzlabojumi izglītības sistēmā kopumā, tostarp attīstot radošo domāšanu un sekmējot radošo partnerību attīstību visos izglītības līmeņos.

***5.prioritāte:***

Moderna un nākotnes darba tirgus prasībām atbilstoša izglītības sistēma, kas veicina tautsaimniecības transformāciju un VSS prioritāšu īstenošanai nepieciešamo kompetenču, uzņēmējspējas un radošuma attīstību visos izglītības līmeņos.

### **Zinātnes, pētniecības, tehnoloģiju attīstības un inovācijas kapacitātes paaugstināšana**

Pietiekama zinātnes un pētniecības kapacitāte ir nozīmīgs priekšnosacījums Latvijas tautsaimniecības transformācijai uz zināšanām un inovācijām balstīto modeli. Diemžēl pašlaik zinātnes un pētniecības kapacitāte ir vāja. Par to liecina mazs nodarbināto skaits zinātnē (zinātnieku novecošanās, nepietiekams doktorantu skaits), mazattīstīta zinātnes un pētniecības infrastruktūra, nepietiekams moderni aprīkotu laboratoriju skaits tehnoloģiskas ievirzes projektu īstenošanai, kā arī vājš pētījumu rezultātu komercializācijas potenciāls un vāja sadarbība starp zinātnes un tautsaimniecības sektoriem. Pietiekams un kvalitatīvs cilvēkkapitāls, atbilstoša infrastruktūra, tai skaitā tehnoloģiju attīstībai un inovācijām nepieciešamā infrastruktūra, un ciešāka sadarbība ir priekšnosacījums, lai, izpildoties citiem labvēlīgiem apstākļiem, investīcijas pētniecībā un inovācijās būtu efektīvas.

Latvijā salīdzinošas priekšrocības ir atsevišķās zināšanu jomās dabas zinātnēs (īpaši, cietvielu fizikā, organiskajā ķīmijā, bioķīmijā un molekulārajā bioloģijā, kā arī datorzinātnēs), inženierzinātnēs (īpaši, elektrotehnikā un elektronikā, keramikas un kompozītu materiālzinātnēs, mehānikā un biotehnoloģijās), medicīnā (īpaši, farmācijā, biomedicīnā un medicīnas tehnoloģijās) un lauksaimniecības zinātnēs (īpaši, agronomijā un dārzkopībā, mežsaimniecībā un pārtikas tehnoloģijās). Šajās jomās zināšanu bāzi un cilvēkkapitālu, kas ir inovāciju kapacitātes pamats, rada un attīsta specializētas augstākās izglītības un zinātniskās institūcijas.

***6.prioritāte:***

Attīstīta zināšanu bāze (fundamentālā zinātne un zinātnes infrastruktūra) un cilvēkkapitāls zināšanu jomās, kurās Latvijai ir salīdzinošās priekšrocības un kas ir nozīmīgas tautsaimniecības transformācijas procesā: zināšanu jomās, kas saistītas ar viedās specializācijas jomām (1) zināšanu-ietilpīga bioekonomika, (2) biomedicīna, medicīnas tehnoloģijas, biofarmācija un biotehnoloģijas, (3) viedie materiāli, tehnoloģijas un inženiersistēmas, (4) viedās enerģētikas, un (5) IKT, kā arī EK identificētajās atslēgtehnoloģijās (nanotehnoloģijas, mikro un nano-elektronika, fotonika, advancētie materiāli un ražošanas sistēmas, biotehnoloģijas).

**2.2.3.5. Teritoriju līdzsvarotas attīstības veicināšana**

Latvijā pastāv ievērojamas reģionālās attīstības atšķirības, kas ir ievērojamas arī ES mērogā. Šobrīd Latvijā pastāv reģionāli monocentriska attīstība, kas rada nelabvēlīgu vidi uzņēmējdarbībai reģionos, veicina teritoriju depopulāciju un neefektīvu reģiona resursu izmantošanu. Turpinoties monocentriskai attīstībai, mazināsies konkurētspēja, jo pieaugs darba spēka un infrastruktūras izmaksas monocentrā, bet netiks izmantotas citas izaugsmes iespējas reģionos. Būtiski atšķirīgā ekonomiskā aktivitāte, pakalpojumu pieejamība un sasniedzamība rada atšķirīgus dzīves kvalitātes standartus un attīstības iespējas teritoriju iedzīvotājiem un veicina iedzīvotāju aizplūšanu uz attīstītākajām teritorijām, kas vēl vairāk samazina mazāk attīstīto teritoriju izaugsmes iespējas.

**Reģionālo atšķirību raksturojums**

Saskaņā ar Eurostat datiem pēc reģionālā IKP uz vienu iedzīvotāju dispersijas\* NUTS 3 statistisko reģionu grupā Latvija 2009.gadā uzrādīja ceturto sliktāko rezultātu starp ES dalībvalstīm (43,3%). Līdzīgas tendences ir arī citos teritoriju sociālekonomiskās attīstības rādītājos. Galvaspilsētas Rīgas un tās apkārtnes attīstības rādītāji ir izteikti augstāki nekā pārējā valsts teritorijā. Rīgas plānošanas reģiona IKP 2010.gadā veidoja divas trešdaļas jeb 66,9% no valsts kopējā IKP. Rīgā ir koncentrēti 83% no pilsētu zinātniskajām institūcijām, 83% augsto tehnoloģiju uzņēmumu, 70% TOP 500 uzņēmumu, arī 60% no Latvijas kopējā eksporta devuši Rīgā esošie uzņēmumi. Iedzīvotāju skaits laikā no 2000.-2013.gadam ir pieaudzis tikai teritorijās ap galvaspilsētu, pārējā valsts teritorijā tas ir samazinājies; attālākās pašvaldībās samazinājums sasniedz pat 25-35 procentus.

Lai samazinātu pārmērīgās disproporcijas reģionu starpā, stratēģija „Latvija 2030”, NAP 2020 un Reģionālās politikas pamatnostādnes 2013.–2019.gadam kā risinājumu izvirza policentriskas attīstības veicināšanu, definējot nacionālas un reģionālas nozīmes attīstības centru (9+21 pilsēta) tīklu kā reģionu izaugsmes virzītājspēkus.

\* - Variācijas koeficients, izteikts procentos. Raksturo reģionu novirzi % no valsts vidējā IKP līmeņa. Ja skaitlis ir 0, tad atšķirības starp reģioniem neeksistē, proti, valstī pilnīgi visos reģionos tiek saražots vienāds IKP.

Latvijas līdzsvarotas attīstības veicināšanai ir būtiski sekmēt visu teritoriju straujāku attīstību un konkurētspējas pieaugumu. Tas sasniedzams, reģioniem un pašvaldībām efektīvāk izmantojot to rīcībā esošos resursus (infrastruktūras, dabas, cilvēkresursu u.c.).

***7. prioritāte:***

Teritoriju esošo resursu apzināšana un specializācija, izvirzot perspektīvās ekonomiskās attīstības iespējas un virzienus, t.sk. vadošos un perspektīvos uzņēmējdarbības virzienus pašvaldības teritorijās.

# Atbalsta virzieni un instrumenti

Inovāciju sistēmas nepilnības liecina, ka Latvijas ekonomikā dominē sistēmiskie tirgus izaicinājumi. Lai īstenotu Latvijas tautsaimniecības transformāciju, kā arī īstenotu izvirzītās **VSS** prioritātes, nepieciešams stiprināt inovāciju kapacitāti un radīt inovāciju sistēmu, kas veicina un atbalsta tehnoloģisko progresu tautsaimniecībā, izstrādājot risinājumus, kas primāri ir vērsti uz šo izaicinājumu novēršanu.

Indikatīvi tiek noteikti šādi galvenie atbalsta virzieni un instrumenti:

## **Izglītības, zinātnes, tehnoloģiju attīstības, inovācijas un uzņēmējdarbības integrācija** (sadarbības un pārneses sistēmas inovācijas jomā stiprināšana**)**. Rīcības virziena mērķis ir zinātnieku un zinātnisko institūciju sadarbības prasmju pilnveidošana, uz inovāciju radīšanu vērstas zinātniskās pētniecības stimulēšana atbilstoši industrijas un tirgus pieprasījumam pēc jaunām tehnoloģijām un inovatīviem risinājumiem, kā arī atbalstīt līgumpētījumus un nodrošināt no publiskiem resursiem radītā intelektuālā īpašuma aizsardzību, komercializāciju un izmantošanu jaunu eksportspējīgu produktu un pakalpojumu radīšanai.

Atbalsta instrumenti:

* Izveidot Vienotu tehnoloģiju pārneses platformu, kas ietver tehnoloģiju pārneses centru izveidi un paplašināt tehnoloģiju pārneses centru pakalpojumus, nodrošinot atbalstu intelektuālā īpašuma aizsardzībai, pētniecības rezultātu ekonomiskās lietderības un tehnoloģiskās iespējamības pārbaudei un komercializācijas stratēģijas izstrādei un īstenošanai (*proof of concept* fonds) un sniedzot atbalstu tādiem zinātnisko institūciju inovatīviem pētījumiem, kuru mērķis ir radīt jaunas komercializējamas zināšanas un tehnoloģijas;
* Nodrošināt plašu pētnieciskās, tehnoloģiju izstrādes un inovācijas infrastruktūras pieejamību komersantiem, pilnveidojot zinātnisko institūtu rīcībā esošas infrastruktūras un citu aktīvu pārvaldību, vienlaicīgi to attīstot jomās, kur identificēts izglītības, pētniecības un industrijas pieprasījums un kas veidota pēc atvērtas pieejamības principiem;
* Turpināt attīstīt kompetences centrus kā zinātnisko institūciju un komersantu ilgtermiņa sadarbības platformu, sniedzot atbalstu industrijas pasūtītu pētījumu un produktu attīstības projektu īstenošanai, līdzfinansējot gan individuālus, gan sadarbības projektus. Atbalstu Kompetences centriem novirzīt pētniecības, tehnoloģiju un produktu attīstības projektiem ar lielāku potenciālo ekonomisko atdevi un kapacitāti piesaistīt investīcijas ieviešanai ražošanā;
* Sniegt atbalstu tādiem pētījumiem, kuru mērķis ir radīt jaunas komercializējamas zināšanas.

## **Nozaru inovācijas kapacitātes stiprināšana** (inovācijas pieprasījuma stiprināšana), rīcības virziena mērķis ir palielināt uzņēmumu spēju attīstīt uz inovācijām balstītu konkurētspēju, novirzot papildu resursus gan iekšējās pētniecības un inovācijas kapacitātes veidošanai, gan tehnoloģiju un zināšanu ieguvei uz ārpakalpojuma bāzes sadarbībā ar pētniecības struktūrām, kā arī sekmējot jaunu inovatīvu uzņēmumu ar strauju izaugsmes potenciālu veidošanos un finansējumu piesaisti to agrīnās attīstības fāzē.

Atbalsta instrumenti:

* Ieviest Uzņēmumu ienākuma nodokļa atlaides par veiktajiem ieguldījumiem pētniecībā un attīstībā, īpaši, ja pētījumi veikti sadarbībā ar zinātniskajām institūcijām;
* Pilnveidot MVK pieeju pakalpojumiem, kas palīdzētu radīt jaunus produktus, pakalpojumus, procesus un tehnoloģijas (inovācijas vaučeri), sniedzot atbalstu ar pētniecības un produktu radīšanu saistīto pakalpojumu iegādei, vienlaicīgi paplašinot pakalpojuma sniedzēju klāstu;
* Sekmēt netehnoloģisko inovāciju un Latvijas radošās industrijas potenciāla pielietošanu efektīvāku biznesa modeļu izstrādei un pakalpojumu un produktu izstrādei un vērtības paaugstināšanai;
* Nodrošināt pirmsinkubācijas un inkubācijas pakalpojumus jaundibinātiem inovatīviem uzņēmumiem, gan pilnveidojot biznesa inkubatoru tīklu reģionos, gan attīstot inovāciju inkubatorus, kas orientējas uz pētniecības rezultātu komercializēšanu caur jaundibinātiem uzņēmumiem;
* Veicināt uzņēmējdarbības uzsākšanu (motivāciju programma);
* Izveidot tehnoloģiju attīstības un pārneses infrastruktūru;
* Paplašināt agrīnās fāzes investīciju instrumentu klāstu un apjomu, nodrošinot atbalstu biznesa idejām ar straujas izaugsmes un eksporta potenciālu produktu un biznesa modeļa attīstības fāzē.

## **Zinātnes, pētniecības, tehnoloģiju attīstības un inovācijas kapacitātes un atdeves palielināšana** (zināšanu kapacitātes un inovācijas piedāvājuma stiprināšana), kas tajā skaitā sekmē dabas, inženierzinātņu, sociālo un humanitāro zinātņu sadarbību un integrāciju, veicinot zināšanu bāzes atjaunošanu un zinātniskās ekselences pieaugumu, un augstākas sabiedriskās un pievienotās vērtības produktu un tehnoloģiju radīšanu, tādējādi nodrošinot kvalitatīvāku un konkurētspējīgāku produktu un pakalpojumu attīstību.

Atbalsta instrumenti:

* Attīstīt cilvēkkapitālu (atbalsts starptautiskās sadarbības veicināšanai, zinātniskajām grupām, akadēmiskie inovāciju granti, pēcdoktorantūras granti);
* Nodrošināt atbalstu pētījumiem prioritārajos zinātnes virzienos;
* Veicināt institucionālo ekselenci un P&A resursu defragmentāciju, atbalstīt Eiropas pētniecības telpas iniciatīvas, veicināt zinātnes, pētniecības, tehnoloģiju attīstības un inovācijas infrastruktūras attīstību, un atbalstīt zinātnisko institūciju konsolidāciju un restrukturizāciju.

## **Sekmēt nozaru izaugsmi, eksportspēju un iekļaušanas globālajās vērtību ķēdēs.** Rīcības virziena mērķis sekmēt eksporta ienesīguma palielināšanu, paaugstinot produktivitāti un palielinot produktu ar augstāku pievienoto vērtību īpatsvaru.

Atbalsta instrumenti:

* Turpināt attīstīt finanšu instrumentus, nodrošinot komersantam iespēju saņemt kredītresursus komercdarbības veikšanai situācijās, kad komersanta rīcībā esošais nodrošinājums nav pietiekošs kredītresursu piesaistei nepieciešamā apjomā, īstenojot atbalsta programmas eksporta darījumiem, kas nodrošina eksporta darījumu risku samazināšanu, īpašus finanšu instrumentus jaundibināto, mikro un mazo uzņēmumu nodrošināšanai ar nepieciešamo finansējumu, sniedzot atbalstu sākotnējo investīciju veikšanai, aizdevumus ar granta elementu, kā arī veicinot mikrokreditēšanu;
* Atbalstīt uz eksportu orientētu nozaru klasteru iniciatīvas ar mērķi koncentrēt zināšanas, spējas, prasmes un resursus ārējo tirgu apgūšanai un iesaistei globālajās ražošanas, pakalpojumu sniegšanas un tirdzniecības ķēdēs;
* Atbalstīt industriālo pieslēgumu, teritoriju un telpu infrastruktūras izbūvi vai rekonstrukciju, sakārtojot un attīstot ekonomiskajām aktivitātēm nepieciešamo infrastruktūru un veicinot apstrādes rūpniecības nozares attīstību
* Izstrādāt ārējo tirgu apgūšanas aktivitātes inovatīviem komersantiem (dalība izstādes, ārvalstu vizītēs, nacionālos stendos u.tml.) un specifisku tirgus prasību izpildei (piemēram produktu papildu sertifikācija);
* Stiprināt kapacitāti valsts un nozaru pārstāvniecību būtiskākajos eksporta tirgos, ietverot atbalstu Latvijas Ārējo ekonomisko pārstāvniecību tīkla turpmākai darbībai un kapacitātes celšanai, kā arī līdzfinansējot nozarei nozīmīgas nozari pārstāvošo organizāciju iniciatīvas;
* Atbalstīt jaunu energoefektivitātes paaugstināšanas un emisiju samazināšanas risinājumu izstrādi un jaunāko tehnoloģiju ieviešanu rūpniecības sektorā;
* Īstenot atbalsta programmas uz eksportu orientētu, augstas pievienotas vērtības starpnozaru produktu attīstību.

## **Izglītības sistēmas pilnveidošana darba tirgus disproporciju mazināšanai** Rīcības virziena mērķis ir veicināt indivīda profesionālo un sociālo prasmju attīstību dzīvei un konkurētspējai darba vidē, tai skaitā veicinot uzņēmējspēju un radošas domāšanas attīstīšanu visos izglītības līmeņos; paaugstināt izglītības vides kvalitāti, pilnveidojot saturu tehnoloģijas un attīstot atbilstošu infrastruktūru; kā arī veicināt izglītības pieejamību un nodrošināt efektīvu resursu pārvaldību un attīstot institucionālo izcilību.

Atbalsta instrumenti:

* Modernizēt profesionālās izglītības iestādes, nodrošinot mācību vides un satura atbilstību tautsaimniecības nozaru attīstībai un uzlabojot profesionālās izglītības pieejamību; nodrošināt prakšu vietas uzņēmumos un institūtos, un ciešāku sadarbību ar tautsaimniecības nozarēm;
* Pilnveidot augstākās izglītības studiju piedāvājumu, mazinot programmu sadrumstalotību, veicinot to atbilstību tautsaimniecības izaugsmei un stiprinot to starptautisko konkurētspēju; veicināt augstskolu un zinātnisko institūtu sadarbību maģistrantūras un doktorantūras studiju programmu īstenošanā;
* Pilnveidot vispārējās izglītības pedagogu kompetenci un izglītības saturu izglītojamo snieguma paaugstināšanai, it īpaši dabaszinātņu un matemātikas jomās, un agrīnās skolas pamešanas novēršanai;
* Attīstīt izglītības pētniecību, it īpaši izglītības tehnoloģiju un inovāciju jomā;
* Pilnveidot mūžizglītības sistēmu, nodrošinot indivīda profesionālo pilnveidi atbilstoši mainīgajiem darba tirgus apstākļiem.

## **Atbalsts publisko datu atkalizmantošanas pieauguma nodrošināšanai.**

## Rīcības virziena mērķis ir nodrošināt iespēju privātā, nevalstiskā un zinātniskā sektora nepastarpinātai iesaistei uz publiskajiem datiem bāzētu IKT produktu attīstībai, kā arī nepastarpinātai situācijas analīzei un izpētei, tādejādi veicinot inovāciju radīšanu.

Atbalsta instrumenti:

* Realizēt pasākumu kopumu, lai publiskās pārvaldes rīcībā esošie dati būtu tehniski un tiesiski pieejami, tie būtu proaktīvi publicēti;
* Izveidot publiskās pārvaldes informācijas sistēmu saskarnes, lai tās izmantojot, komercsektors radītu jaunas inovatīvas biznesa idejas un produktus, tai skaitā e-komercijas un e-biznesa jomā.

## **Veicināt līdzsvarotu teritoriju attīstību, radot priekšnosacījumus teritoriju attīstības potenciāla un resursu pilnvērtīgākai izmantošanai.**

Atbalsta instrumenti:

* Uzņēmējdarbības atbalsta publiskās infrastruktūras attīstība reģionos. Ieguldījumi veicami, īstenojot pašvaldību integrētās attīstības programmas, kas balstītas uz teritorijās esošo aktīvu pārzināšanu un izaugsmes potenciāla, t.sk. teritoriju ekonomiskās specializācijas izvērtējumu. Lai veicinātu reģionu līdzsvarotu attīstību, atbalsts koncentrējams nacionālās un reģionālās attīstības centros, kuros koncentrējas izaugsmei nozīmīgie resursi un ekonomiskā un sociālai aktivitātei[[9]](#footnote-9). Vienlaikus, lai izmantotu Austrumu pierobežas sniegtās priekšrocības, papildus atbalsts sniedzams Latgales reģionam.

# Viedās specializācijas stratēģijas monitoringa institucionālā sistēma

Viens no VSS metodoloģiskajiem pamatprincipiem paredz izstrādāt stratēģijas monitoringa sistēmu (uzraudzība un pārvērtēšana).

Kā norādījusi Eiropas Komisija un tās eksperti, viedās specializācijas stratēģijas ieviešanas pamatā ir process, nevis fiksētas izvēles, līdz ar to monitoringa sistēmai ir jābūt elastīgai, kas spēj laicīgi identificēt pārmaiņas kādā no stratēģijas elementiem, piedāvājot atbilstošu stratēģijas rīcības daļas korekciju.

Viens no elastīgākajiem institucionālajiem risinājumiem, kurā ir iespējams iesaistīt plašu ekspertu loku, kas spētu risināt ar monitoringu saistītos izaicinājumus, ir konsultatīvo organizāciju formāts. Latvijas VSS stratēģiskai vadībai tiks izveidota Latvijas pētniecības un inovāciju stratēģiskā padome (LISP). Padomes uzdevums ir nodrošināt forumu, kurā, piedaloties zinātniekiem, pētniecības finansētājiem un rezultātu lietotājiem (industrija), kopīgi tiktu izvirzīti VSS stratēģiskie mērķi. Šo mērķu sasniegšanas uzraudzībai, IZM sadarbībā ar EM un citām nozaru ministrijām izstrādās īstenojamo aktivitāšu efektivitātes monitoringa sistēmu, kas būs vērsta uz pētniecības un inovācijas kapacitātes veidošanu, pētniecības un industrijas integrāciju un sabiedrības izpratni par pētniecību kā sabiedriskās vērtības radošu aktivitāti, un tādējādi veicinās Latvijas attīstību un konkurētspēju.

# Pasākumi turpmākai rīcībai

Lai nodrošinātu VSS izstrādi atbilstoši Eiropas Komisijas vadlīnijām Viedās specializācijas stratēģijas izstrādei, kā arī Eiropas Komisijas 2013.gada 16.oktobra komentāriem par Latvijas darbības programmas “Izaugsme un nodarbinātība” priekšlikumu Eiropas Savienības struktūrfondu plānošanas periodam 2014.-2020.gadam:

1. Izglītības un zinātnes ministrijai sadarbībā ar Ekonomikas ministriju, Finanšu ministriju un citām nozaru ministrijām un sociālajiem partneriem izstrādāt:
   1. Viedās specializācijas stratēģijas ieviešanas pasākumu plānu, ievērojot šajā informatīvajā ziņojumā noteikto;
   2. Viedās specializācijas stratēģijas uzraudzības sistēmas izveides plānu.
2. Nozaru ministrijām Viedās specializācijas stratēģijā noteiktos principus iekļaut saistošajos nozaru politikas plānošanas dokumentos.

Pielikumā:

1. Izziņas par atzinumos sniegtajiem iebildumiem par informatīvo ziņojumu „Par Viedās specializācijas stratēģijas izstrādi” uz 195 lp;
2. Tautsaimniecības nozaru eksporta potenciāla novērtējums uz 20 lp;
3. Uzņēmēju aptaujas rezultāti uz 10 lp;
4. Zināšanu kapacitātes novērtējums uz 57 lp.
5. Viedās specializācijas stratēģijas shēma uz 1 lp.

Iesniedzējs:

izglītības un zinātnes ministrs V.Dombrovskis

Vīzē: valsts sekretāre S.Liepiņa

16.12.2013. 15:50

6092

A.Kiopa, tālr: 67047983

[Agrita.Kiopa@izm.gov.lv](mailto:Agrita.Kiopa@izm.gov.lv)

J.Salmiņš, tālr: 67013112

[Janis.Salmins@em.gov.lv](mailto:Janis.Salmins@em.gov.lv)

S.Šmīdlere, tālr: 67047957

[Santa.Smidlere@izm.gov.lv](mailto:Santa.Smidlere@izm.gov.lv)

1. *Research and Innovation Strategy for Smart Specialisation* [↑](#footnote-ref-1)
2. Analīzes ietvaros, lai noskaidrotu Latvijas uzņēmēju viedokli par iespējamajiem prioritārajiem attīstības virzieniem pētniecībā un inovācijās 2014.-2020.gadā, laika posmā no 2013.gada 12.jūnijam līdz 31.jūlijam tika organizētas diskusijas ar uzņēmējiem, nozaru asociācijām un zinātniskajām institūcijām un veikta Latvijas uzņēmēju anketēšana par zināšanām, kas nepieciešamas uzņēmumu tālākai attīstībai. Latvijas zinātnes un pētniecības jomu novērtēšanai tika veikta bibliometrijas un cilvēkresursu analīze. Bibliometrijas analīzē tika vērtēti Latvijas rezultāti zinātnisko publikāciju jomā, to kvalitāte, dinamika, kā arī institucionālā koncentrācija un Latvijas pētniecības organizācijās strādājošo zinātnisko darbinieku vecuma struktūras analīze. Tautsaimniecības potenciāla novērtēšanai tika veikta nozaru eksporta potenciāla analīze. [↑](#footnote-ref-2)
3. *Organisation for Economic Cooperation and Development* [↑](#footnote-ref-3)
4. OECD (2011), Reģioni un Inovācijas politika. [↑](#footnote-ref-4)
5. Nacionālās industriālās politikas pamatnostādnes 2014.-2020.gadam (apstiprinātas ar Ministru kabineta 2013.gada 28.jūnija rīkojumu Nr.282). <http://polsis.mk.gov.lv/view.do?id=4391> [↑](#footnote-ref-5)
6. <http://em.gov.lv/em/2nd/?cat=30702> [↑](#footnote-ref-6)
7. <http://em.gov.lv/em/2nd/?cat=30943> [↑](#footnote-ref-7)
8. **Ekonomikas ministrijas informatīvais ziņojums Par darba tirgus vidēja un ilgtermiņa prognozēm.** [**http://www.em.gov.lv/images/modules/items/tsdep/darba\_tirgus/EMZino\_21062013.pdf**](http://www.em.gov.lv/images/modules/items/tsdep/darba_tirgus/EMZino_21062013.pdf) [↑](#footnote-ref-8)
9. 30 attīstības centru pašvaldībās ir raksturīga augsta valsts iedzīvotāju koncentrācija (71%), absolūta augstākās izglītības iestāžu koncentrācija (100%), liels ekonomiski aktīvo komersantu skaits (84% no visām valstī reģistrētajām komercsabiedrībām), augsts strādājošo īpatsvars (81% pamatdarbā strādājošo ir nodarbināti šajās pašvaldībās), tajos piesaistīta lielākā daļa ārvalstu tiešo investīciju apjoma (vairāk kā 80%). [↑](#footnote-ref-9)